Arweinydd Prosiect: Dysgu Creadigol

## Disgrifiad o’r Rôl

|  |  |  |
| --- | --- | --- |
| Graddfa gyflog: |  | D |
| Cyfeirnod: |  | PLCL01 |
| Tîm: |  | Dysgu Creadigol trwy’r Celfyddydau |
| Adrodd i: |  | Rheolwr Rhaglen, Dysgu Creadigol trwy’r Celfyddydau |
| Rheoli staff: |  | Dim cyfrifoldeb rheoli staff |
| Lleoliad: |  | Bae Colwyn |
| Teithio: |  | Cyson |

### Cyngor Celfyddydau Cymru

Mae Cyngor Celfyddydau Cymru'n elusen annibynnol, a sefydlwyd drwy Siarter Brenhinol ym 1994. Corff a Noddir gan Lywodraeth Cymru ydyn ni, a Llywodraeth Cymru sy'n penodi ein haelodau.

Llywodraeth Cymru sy'n darparu'r rhan fwyaf o'n cyllid. Rydyn ni'n dosbarthu cyllid gan y Loteri Genedlaethol hefyd, ac yn codi arian ychwanegol ar gyfer y celfyddydau lle bo modd o amrywiaeth o ffynonellau'r sectorau cyhoeddus a phreifat.

Mae gennym olygon uchelgeisiol ar gyfer y celfyddydau yng Nghymru. Ein gweledigaeth yw creu Cymru greadigol lle mae'r celfyddydau wrth galon bywyd a lles y genedl, gan wneud ein gwlad yn lle cyffrous a bywiog i fyw, gweithio ac ymweld â hi. Mae llwyddiant ein gweledigaeth yn dibynnu ar ddychymyg a chreadigrwydd ein hartistiaid, ansawdd eu gwaith a'r ymdrechion a wneir i estyn allan ac ysbrydoli cynulleidfaoedd. Rydyn ni'n gweithio i greu amgylchedd lle gall artistiaid uchelgeisiol a blaengar dyfu a llewyrchu, lle gall cynifer o bobl â phosibl fwynhau'r celfyddydau a chwarae rhan ynddynt.

### Ein gwerthoedd

Fel corff cyhoeddus, mae disgwyl i ni gynnal y safonau uchaf o ran atebolrwydd a bod yn agored. Rydyn ni'n gwerthfawrogi creadigrwydd ac arloesi hefyd. Mae ein staff yn aml yn cydweithio mewn grwpiau a thimau i gyflawni ein rhaglenni gwaith. Rydyn ni'n gosod pwyslais arbennig ar weithio mewn ffordd hyblyg a chydweithredol, ac rydyn ni'n cefnogi ein staff i feithrin a datblygu'r sgiliau hyn.

### Am y rôl

Mae Llywodraeth Cymru a Chyngor Celfyddydau Cymru'n cydweithio ar brosiect pwysig i wella ansawdd dysgu creadigol yn ysgolion Cymru. Pennwyd rhaglen uchelgeisiol o weithgarwch yn **Dysgu Creadigol trwy'r Celfyddydau – cynllun gweithredu i Gymru**.

Pennodd y Cynllun strategaeth weithredu ar y cyd sydd wedi galluogi Cyngor y Celfyddydau a Llywodraeth Cymru i gydweithio i roi argymhellion adroddiad yr adolygiad o'r Celfyddydau mewn Addysg (Smith 2013) ar waith. Mae'r rhaglen wedi gweithredu'n effeithiol dros yr 8 mlynedd rhwng 2015 a 2023 ac mae Llywodraeth Cymru wedi cytuno i barhau i weithio mewn partneriaeth â Chyngor Celfyddydau Cymru hyd at 2025.

Dyma'r meysydd gwaith allweddol a gyflawnir yn ystod y cyfnod estynedig:

* Y Cynllun Ysgolion Creadigol Arweiniol
* Profi’r Celfyddydau
* Dysgu proffesiynol
* Cynorthwyo datblygiad y cwricwlwm newydd

Bydd yna 6 rôl Arweinydd Prosiect. Rhyngddynt byddant yn cwmpasu amrediad y dyletswyddau a ddisgrifir yn y disgrifiad swydd yma. Nid ydym yn disgwyl i bob un o'r chwech rôl gyflawni pob un o'r dyletswyddau a ddisgrifir isod, yn hytrach bydd deiliaid y swyddi'n canolbwyntio ar ddyletswyddau penodol sy'n gyson â'u gwybodaeth a'u sgiliau. Darperir hyfforddiant a datblygiad proffesiynol i ategu'r rhain lle bo angen.

Gofynnir am Ddatgeliad DBS pan gynigir swydd i unigolyn.

### Prif gyfrifoldebau

Llywodraethu – fel y bo angen, cynorthwyo a mynychu grwpiau llywio/grwpiau prosiect gyda Llywodraeth Cymru, Cyngor Cenedlaethol Cymru, Consortia Addysg Rhanbarthol, Awdurdodau Lleol a’r partneriaethau sy'n darparu Dysgu Creadigol trwy'r Celfyddydau.

Polisi – cynorthwyo datblygiad polisi a strategaeth, gan weithio gyda Rheolwr y Rhaglen i:

* fynychu cyfarfodydd a sgyrsiau sy'n ymwneud â rhaglen Dysgu Creadigol trwy'r Celfyddydau 2022-25
* mynychu cyfarfodydd a sgyrsiau sy'n ymwneud â'r Cynllun Ysgolion Creadigol Arweiniol
* cyfrannu dealltwriaeth gyffredinol dda am y dirwedd wleidyddol a chymdeithasol ym maes y Celfyddydau, Addysg a Dysgu Creadigol ar lefel ranbarthol a chenedlaethol
* cynorthwyo datblygiad ein strategaeth Gydraddoldeb.

Gwybodaeth arbenigol – darparu cymorth cydlynu a chefnogaeth i Reolwr y Rhaglen, gan helpu i:

* gydlynu cyflawniad y Cynllun Ysgolion Creadigol Arweiniol
* sicrhau ansawdd mewn perthynas â dogfennaeth Ysgolion Creadigol Arweiniol a gwaith yr Asiantau Creadigol trwy roi dulliau gweithredu cymeradwy ar waith
* cydlynu, monitro, gwerthuso ac adrodd mewn amgylchedd prosiect mewn perthynas â'r rhaglen weithgarwch ehangach, a fydd yn cynnwys dysgu proffesiynol, Ewch i Weld a Diwygio'r Cwricwlwm
* cadw’n gyfoes â mentrau dysgu creadigol ac esiamplau o arferion gorau ar lefel ranbarthol, cenedlaethol a rhyngwladol, a meithrin cysylltiadau yn hynny o beth.

Cyflawni prosiectau – trefnu, cydlynu a chyfleu datblygiad tasgau a phrosiectau sy'n gysylltiedig â'r rhaglen (naill ai'n unigol neu fel aelod o dîm) gan gefnogi ac adrodd i Reolwr y Rhaglen,:

* clustnodi a datblygu gweithgareddau mewn maes dynodedig a rhoi rhaglenni gwaith, prosiectau a mentrau ar waith fel y cytunir
* gweithio gyda phartneriaid ar weithrediad, sicrwydd ansawdd a monitro'r Cynllun Ysgolion Creadigol Arweiniol. Bydd hyn yn cynnwys cefnogi cyflwyno hyfforddiant
* goruchwylio, gwerthuso ac asesu effaith a chyflawniad y Cynllun Ysgolion Creadigol Arweiniol gan gynnwys adolygu a gweithio gyda chydweithwyr i gymeradwyo dogfennau rhaglen gan ysgolion, monitro a sicrhau ansawdd gwaith Asiantau Creadigol, ysgolion ac ymarferwyr creadigol i lywio penderfyniadau a gwelliannau ansawdd parhaus
* cyfrannu at y gwaith o gydlynu rhaglen ymchwil a fydd yn bwydo gwerthusiad cenedlaethol o’r Ysgolion Creadigol Arweiniol
* helpu i ddatblygu a brocera prosiectau a chydweithio gan ganolbwyntio ar un neu ragor o'r meysydd canlynol:
* dysgu proffesiynol ac addysgeg
* cymorth y cwricwlwm
* Profi'r Celfyddydau, Ewch i Weld
* drafftio a monitro contractau a manylebau ar gyfer achlysuron, gweithdai, prosiectau a chomisiynau, gan ofyn am gyngor cyfreithiol a chyngor arall lle bo angen
* casglu gwybodaeth a thystiolaeth i fwydo penderfyniadau a phennu blaenoriaethau ar draws y rhaglen i gyd
* helpu i gasglu a datblygu gwybodaeth ar gyfer y gronfa ddata gan gynnwys gwybodaeth am randdeiliaid, casglu deunyddiau monitro a gwerthuso a helpu i adrodd ar brosiectau
* sicrhau y darperir gwybodaeth briodol, amserol ac effeithiol ar gyfer gweinyddwr y prosiect.

Cyngor a gwybodaeth – cynorthwyo amcanion prosiectau trwy gydgysylltu â phartneriaid mewnol ac allanol trwy:

* ymateb i geisiadau am gymorth neu gyngor ar draws y rhaglen
* darparu gwybodaeth, cyngor ac arweiniad ar ddatblygu adnoddau ar gyfer ysgolion, artistiaid a sefydliadau'r celfyddydau ar bob agwedd o’r rhaglen
* ymchwilio, datblygu, paratoi a lledaenu gwybodaeth, gan gynnwys adolygu a diwygio adnoddau a deunyddiau y rhaglen
* ymchwilio, datblygu, paratoi a lledaenu gwybodaeth am agweddau ehangach ar y rhaglen
* cydgysylltu â chysylltiadau mewnol, Llywodraeth Cymru a phartneriaid allanol er mwyn sicrhau bod gwybodaeth am y prosiect yn cael ei chyfleu i randdeiliaid a phartneriaid
* cynllunio, cyfrannu at, a chydlynu achlysuron a chyfarfodydd rhanbarthol gyda phartneriaid prosiect, gan gynnwys achlysuron hyfforddi ar gyfer athrawon, asiantau/ymarferwyr creadigol ac artistiaid.

Cysylltu – cynorthwyo datblygiad partneriaethau cadarnhaol a chydweithredol ag artistiaid, sefydliadau’r celfyddydau, addysg a phartneriaid perthnasol. Bydd hyn yn cynnwys rheoli contractau bach a mawr.

Cynnydd a safonau – cynorthwyo Rheolwr y Rhaglen i gyflawni Rhaglen 2022-2025 er mwyn sicrhau bod cynnydd yn cael ei dracio, bod cyflawniad yn briodol ac yn amserol a'i fod yn cyrraedd y safonau gofynnol.

Cyllid – cyfrannu at weithrediad llwyddiannus rhaglen Dysgu Creadigol 2022-2025:

* paratoi adroddiadau, cyllidebau, contractau a chytundebau ariannu i'w cymeradwyo
* adolygu cyllidebau prosiectau, gan gynnwys ar gyfer Ysgolion Creadigol Arweiniol
* helpu i alinio blaenoriaethau cynlluniau a rheoli cyllidebau.

Eiriolaeth – helpu i hyrwyddo Dysgu Creadigol trwy'r Celfyddydau yn ei gyfanrwydd a'r gweithgareddau y bwriedir i'r rhaglen eu hyrwyddo.

Rheoli partneriaethau a pherthnasau – cynorthwyo Rheolwr y Rhaglen i ddatblygu rhwydweithiau o randdeiliaid mewnol ac allanol i chwarae rhan yn y rhaglen – bydd disgwyl i ddeiliad y swydd:

* gydweithio ar draws Cymru i gyflawni'r un nod
* datblygu perthnasau effeithiol ag arweinwyr ysgolion a chydlynwyr ysgolion mewn Ysgolion Creadigol Arweiniol ar draws Cymru
* datblygu a chynnal perthnasau gwaith agos â'r Consortia Addysg Rhanbarthol a'u timau, er mwyn sicrhau bod gweithrediad y Cynllun Ysgolion Creadigol Arweiniol a'r rhaglen weithgarwch ehangach yn cael eu llywio gan y cynllun rhanbarthol ar gyfer dysgu proffesiynol
* cynorthwyo'rgwaith o feithrin a chynnal perthnasau â phartneriaid a rhanddeiliaid
* cynorthwyo gwaith mewn partneriaeth ag ymgynghorwyr allanol a'r gwahanol dimau cyflawni.

Cydymffurfiaeth gorfforaethol – dilyn y polisïau hynny sy'n amddiffyn Cyngor y Celfyddydau a'i staff rhag datguddiad posibl i risgiau a digwyddiadau adroddadwy. Mae'r rhain yn cynnwys Atal Twyll, y Rheoliad Cyffredinol ar Ddiogelu Data, Safonau'r Gymraeg, Llesiant Cenedlaethau'r Dyfodol a Seiberddiogelwch/defnyddio TGCh. (Diffinnir cyfrifoldebau'r staff ym mholisïau perthnasol Cyngor y Celfyddydau.)

Dyletswyddau ychwanegol – unrhyw ddyletswyddau rhesymol sy'n gyson â'r uchod.

Gwybodaeth, profiad a nodweddion

Rydym am ddenu i'r sefydliad pobl sydd â diddordeb ym myd y celfyddydau, ymrwymiad i egwyddorion gwasanaethau cyhoeddus agored ac atebol, a'r ddawn i weithio gydag amrywiaeth eang o gwsmeriaid. Rydyn ni'n credu mewn gosod y safonau uchaf ym mhob agwedd ar ein gwaith. Mae pob aelod o staff felly’n gennad i'r cwmni ac rydyn ni'n disgwyl i bawb barchu a chynnal ein henw da.

Ein nod yw bod yn sefydliad arloesol a blaengar. Rydyn ni am i'n staff gydweithio â'i gilydd er mwyn sicrhau ein bod ni'n effeithlon, yn effeithiol ac yn ddefnyddiol.

Rydyn ni'n ei chymryd yn ganiataol y bydd ein staff yn hyfedr wrth reoli gweinyddiaeth bob dydd ac y byddant wedi datblygu sgiliau trefnu da. Felly mae diddordeb penodol gennym mewn staff sy'n gallu gweithio'n hyblyg gan ddefnyddio'u dychymyg i fynd i'r afael â'r sialensiau a fydd yn eu hwynebu – staff â'r fenter a'r egni i lewyrchu mewn amgylchedd gwaith prysur, ac sy'n cael boddhad o gyflawni targedau uchelgeisiol ac ymestynnol.

Yn ogystal, mae'r rôl yma'n gofyn am y wybodaeth, y profiad a'r nodweddion penodol canlynol. Caiff ymgeiswyr eu hasesu yn erbyn y meini prawf hanfodol a dymunol a bennir isod:

|  |  |  |
| --- | --- | --- |
|  | **Hanfodol** | **Dymunol** |
| **Gwybodaeth** | * Angerdd dros y celfyddydau ac addysg a'r weledigaeth i reoli a gweithredu mentrau sy'n datblygu cynllun dysgu'r Celfyddydau a Chreadigol * Gwybodaeth gadarn am dechnegau rheoli prosiect a'r dulliau o sicrhau ansawdd sy'n gysylltiedig â phrosiectau graddfa fawr * Gwybodaeth dda am arferion y Celfyddydau ac Addysg yng Nghymru a'r seilweithiau sy'n bodoli * Dealltwriaeth drylwyr am faterion cydraddoldeb a'u rhoi ar waith yn ymarferol yng ngwaith Cyngor y Celfyddydau |  |
| **Sgiliau** | * Sgiliau TG a gweinyddu hyfedr |  |
| **Profiad** | * Gradd ym maes y celfyddydau neu addysg a/neu brofiad proffesiynol mewn maes gwaith perthnasol ym myd y celfyddydau neu addysg * Profiad llwyddiannus o gyfathrebu a gweithio mewn partneriaeth â'r byd Addysg, byd y Celfyddydau a/neu ddysgu creadigol * Profiad o gydlynu achlysuron, cyfarfodydd a gwaith sy'n gysylltiedig â phrosiectau * Profiad llwyddiannus o gydlynu neu reoli prosiect * Profiad o fonitro prosiectau neu raglenni * Profiad o gychwyn, datblygu a gweithredu polisïau/gweithdrefnau * Profiad o weithio mewn amgylchedd traws-sefydliadol gydag amryw o bartneriaid, a rhywfaint o brofiad o waith matrics * Ymwybyddiaeth ymarferol am faterion cyllid a busnes * Profiad o goladu, cydlynu a lledaenu gwybodaeth mewn amgylchedd prosiect |  |
| **Nodweddion** | * Y gallu i feddwl mewn ffordd resymegol a strategol wrth gynllunio, rheoli a chyflawni prosiectau a thasgau cymhleth * Ffocws ar ddeilliannau, gyda'r gallu i weithio o dan bwysau a'r penderfyniad i lywio prosiectau a thasgau hyd at eu cwblhau'n effeithiol * Ymrwymiad i ddatblygiad proffesiynol parhaus, i fyfyrio ac i gynorthwyo pobl eraill yn eu dysg eu hunain * Y gallu i ofalu am eich hun ac i weithio heb fawr o oruchwyliaeth uniongyrchol * Sgiliau cyfathrebu rhagorol wrth siarad ac wrth ysgrifennu * Eiriolwr hygred a darbwyllol. Meithrin a chynnal perthnasau effeithiol, yn fewnol ac yn allanol * Y gallu a'r parodrwydd i deithio'n gyson ledled Cymru, y DU a/neu dramor, ac i weithio oriau anghymdeithasol pan fo angen |  |
| **Y Gymraeg** | * Rhuglder yn y Gymraeg (ysgrifenedig a llafar) |  |